Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 12.06.2023

**Αρ. Πρωτ.:** 909

ΠΡΟΣ: κ. Π. Δουφεξή, Διοικητή e-ΕΦΚΑ

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. ζητάει την επίλυση προβλημάτων που αντιμετωπίζουν τυφλοί συνταξιούχοι από πράξεις ή παραλείψεις του e-ΕΦΚΑ στις συντάξεις τους**»**

**Κύριε Διοικητή,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Με την παρούσα επιστολή σας μεταφέρουμε τη διαμαρτυρία της Εθνικής Ομοσπονδίας Τυφλών (Ε.Ο.Τ.) και του Πανελληνίου Συνδέσμου Τυφλών (Π.Σ.Τ.) σχετικά με προβλήματα που αντιμετωπίζουν τυφλοί συνταξιούχοι από πράξεις ή παραλείψεις του e-ΕΦΚΑ στις συντάξεις τους.

Όπως επισημαίνουν και στην υπ’ αριθ. πρωτ. 1203/394/08.06.2023 επιστολή τους, η Ε.Ο.Τ. και ο Π.Σ.Τ. την οποία σας επισυνάπτουμε, το τελευταίο εξάμηνο έχουν γίνει δέκτες διαμαρτυριών από τυφλούς συνταξιούχους, οι οποίοι έχουν συνταξιοδοτηθεί με τον ν. 612/1977 ή το Π.Δ. 169/2007 από ΔΕΚΟ, Τράπεζες, ΙΚΑ ή Δημόσιο, σχετικά με τη μη σωστή εφαρμογή της νομοθεσίας από τον e-ΕΦΚΑ στην καταβολή των συντάξεών τους, όπως:

-μη καταβολή αναδρομικών σε τυφλούς συνταξιούχους του ΟΑΠ-ΔΕΗ, ΙΚΑ και ΟΓΑ από την εισφορά υπέρ υγειονομικής περίθαλψης στα επιδόματά τους (εξωιδρυματικό επίδομα, απολύτου αναπηρίας, τυφλότητας) η οποία έχει καταργηθεί,

-παράνομες παρακρατήσεις 6% υπέρ ΕΟΠΠΥ στις συντάξεις τυφλών συνταξιούχων του ν. 612 από τον ΟΑΠ-ΔΕΗ,

-μη καταβολή αύξησης 8% στο επίδομα ανικανότητας σε συνταξιούχους του ΝΙΜΙΤΣ,

-παράνομη περικοπή του επιδόματος απολύτου αναπηρίας από τις επικουρικές συντάξεις τυφλών συνταξιούχων πρώην υπαλλήλων Εθνικής Τραπέζης.

**Κύριε Διοικητή,**

Ως εκ τούτου απευθυνόμαστε σε εσάς και ζητάμε να εξετάσετε τα εν λόγω ζητήματα και να προβείτε στις απαραίτητες ενέργειες για την άμεση διόρθωση των αδικιών που υφίστανται οι συνταξιούχοι με αναπηρία όρασης, ώστε να μην οδηγηθούν σε δικαστική διαμάχη με τον ΕΦΚΑ.

Ευελπιστώντας πως θα εξετάσετε άμεσα το προαναφερόμενο αίτημα και θα ανταποκριθείτε θετικά, σας ευχαριστούμε εκ των προτέρων.

Συνημμένα σας αποστέλλουμε την υπ’ αριθ. πρωτ. 1203/394/08.06.2023 επιστολή της Ε.Ο.Τ. και του Π.Σ.Τ., η οποία αναφέρεται στο εν λόγω ζήτημα.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* κα Π. Παπαρρηγοπούλου, Υπουργό Εργασίας και Κοινωνικών Υποθέσεων
* Ε.Ο.Τ.
* Π.Σ.Τ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |